Document ID: 32014R1098

Title and Content:
ΚΑΝΟΝΙΣΜΌΣ (ΕΕ) αριθ. 1098/2014 ΤΗΣ ΕΠΙΤΡΟΠΉΣ της 17ης Οκτωβρίου 2014 για την τροποποίηση του παραρτήματος I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου όσον αφορά ορισμένες αρωματικές ουσίες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (1), και ιδίως το άρθρο 11 παράγραφος 3, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5, Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 1334/2008, θεσπίζει ενωσιακό κατάλογο αρωματικών ουσιών και πρώτων υλών που χρησιμοποιούνται εντός και επί των τροφίμων και καθορίζει τους όρους χρήσης τους. (2) Το μέρος Α του ενωσιακού καταλόγου περιέχει τόσο αξιολογημένες αρωματικές ουσίες, οι οποίες δεν συνοδεύονται από υποσημειώσεις, όσο και αρωματικές ουσίες υπό αξιολόγηση, που αναγνωρίζονται με χρήση των υποσημειώσεων από 1 έως 4 στον εν λόγω κατάλογο. (3) Η Ευρωπαϊκή Αρχή για την Ασφάλεια των Τροφίμων (EFSA), εφεξής «η Αρχή», έχει ολοκληρώσει την αξιολόγηση των 8 ουσιών που επί του παρόντος περιλαμβάνονται στον κατάλογο ως αρωματικές ουσίες υπό αξιολόγηση. Αυτές οι αρωματικές ουσίες αξιολογήθηκαν από την EFSA στις ακόλουθες αξιολογήσεις αρωματικών ομάδων: αξιολόγηση FGE.21αναθ.4 (3) (ουσίες FL-αριθ. 15.054, 15.055, 15.086 και 15.135), αξιολόγηση FGE.24αναθ.2 (4) (ουσία 14.085), αξιολόγηση FGE.77αναθ.1 (5) (ουσία FL-αριθ. 14.041), και αξιολόγηση FGE.93αναθ.1 (6) (ουσίες FL-αριθ. 15.010 και FL-15.128). Η EFSA κατέληξε στο συμπέρασμα ότι οι εν λόγω αρωματικές ουσίες δεν εμπνέουν ανησυχίες ασφάλειας στα εκτιμώμενα επίπεδα διατροφικής πρόσληψης. (4) Ως μέρος της αξιολόγησής της, η Αρχή έχει διατυπώσει παρατηρήσεις σχετικά με τις προδιαγραφές ορισμένων ουσιών. Οι παρατηρήσεις συνδέονται με τις ονομασίες, την καθαρότητα ή τη σύνθεση των ακόλουθων ουσιών: FL-αριθ.: 15.054 και 15.055. Οι παρατηρήσεις αυτές θα πρέπει να εισαχθούν στον κατάλογο. (5) Οι αρωματικές ουσίες που έχουν αξιολογηθεί στις εν λόγω αξιολογήσεις αρωματικών ομάδων θα πρέπει να αναφέρονται ως αξιολογημένες ουσίες με τη διαγραφή των υποσημειώσεων 2, 3 ή 4 στις σχετικές καταχωρίσεις του ενωσιακού καταλόγου. (6) Το παράρτημα I μέρος Α του κανονισμού (ΕΚ) αριθ. 1334/2008 πρέπει, συνεπώς, να τροποποιηθεί και να διορθωθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I μέρος Α του κανονισμού (ΕΚ) αριθ. 1334/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Οκτωβρίου 2014.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
6052
2735
1268

EuroVoc IDs (Expanded): 13
2479
6052
2735
1268

Dataset Source: meu

Split: test